**PIMEC Terres de l’Ebre demana sensibilitat empresarial davant les noves restriccions i alerta dels greus efectes econòmics a les comarques**

*La patronal posa de manifest que limitar la mobilitat del Baix Ebre, Montsià, Terra Alta i Ribera d’Ebre, degut a la idiosincràsia pròpia d’aquestes comarques, suposa un greuge per a l’economia i l’activitat empresarial del territori.*

**Terres de l’Ebre, 9 d’abril de 2021.** Davant les restriccions que s’apliquen avui per fer front a la pandèmia, la qual suposa el confinament comarcal fins el pròxim 19 d’abril, **PIMEC Terres de l’Ebre demana a l’Administració sensibilitat empresarial davant aquestes noves limitacions**. En aquest sentit, la patronal alertadels efectes negatius per a l’economia i l’activitat empresarial de limitar la mobilitat del Baix Ebre, Montsià, Terra Alta i Ribera d’Ebre, degut a la idiosincràsia pròpia d’aquestes comarques.

PIMEC Terres de l’Ebre posa de manifest que existeix un fràgil equilibri entre economia i salut, el qual **suposa una implicació més intensa a l’entorn rural, sumat a les deficiències en infraestructures, connectivitat i despoblament**. Així mateix, l’entitat assegura que la realitat sòcio-econòmica i demogràfica d’aquestes comarques, demana una sensibilitat especial. Per això, consideren necessària **una aplicació individualitzada d’aquest tipus de mesures que facin que l’efecte sigui el menys perjudicial possible per a la salut de les persones i per a la reactivació de l’activitat econòmica**.

Finalment, PIMEC Terres de l’Ebre ha lamentat que les empreses de sectors com el turístic, el comercial o l’hostaler, que depenen de la mobilitat de les persones, estan essent massacrades per aquestes decisions cautelars. I ha afegit que **moltes pimes han hagut de tancar per la massiva anul·lació de reserves, i el cansament d’anar adaptant-se a aquestes restriccions, les quals no van acompanyades d’ajuts compensatoris, quelcom fa perillar la seva supervivència del teixit productiu.**